ΚΑΝΟΝΙΣΜΟΣ (ΕΟΚ) αριθ. 225/72 ΤΟΥ ΣΥΜΒΟΥΛΙΟΥ της 31ης Ιανουαρίου 1972 περί συμπληρώσεως του κανονισμού (ΕΟΚ) αριθ. 206/68 "περί καθορισμού των διατάξεων πλαισίου για τα συμφωνητικά και τις διεπαγγελματικές συμφωνίες που αφορούν την αγορά τεύτλων"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1009/67 του Συμβουλίου της 18ης Δεκεμβρίου 1967 περί κοινής οργανώσεως αγοράς στον τομέα της ζάχαρης(1), όπως τροποποιήθηκε τελευταία από τον κανονισμό (ΕΟΚ) αριθ. 2727/71(2), και ιδίως το άρθρο 6,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 206/68 του Συμβουλίου της 20ής Φεβρουαρίου 1968 περί καθορισμού των διατάξεων-πλαισίου για τα συμφωνητικά και τις διεπαγγελματικές συμφωνίες που αφορούν την αγορά τεύτλων(3) προβλέπει μια σειρά διατάξεων σχετικών με την τιμή των τεύτλων που θα πληρώνεται από τους ζαχαροβιομηχάνους στους πωλητές των τεύτλων-

ότι μια αύξηση της τιμής παρεμβάσεως της ζάχαρης από τη μία ζαχαρική περίοδο στην άλλη δύναται να επιφέρει αύξηση της αξίας των αποθεμάτων που υπάρχουν τη στιγμή της μεταβάσεως μεταξύ των δύο αυτών περιόδων, στο μέτρο που η αύξηση της τιμής δεν θα προαφαιρεθεί από αυτά τα αποθέματα- ότι δικαιολογείται να ωφελείται ο πωλητής τεύτλων από την αύξηση της τιμής παρεμβάσεως της ζάχαρης που προκαλείται από αυτήν της τιμής του τεύτλου και να συμπληρωθεί κατά την έννοια αυτή ο κανονισμός (ΕΟΚ) αριθ. 206/68,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 206/68 συμπληρούται από ένα άρθρο 8α, που συντάσσεται ως ακολούθως:

"Άρθρο 8α

1. Το συμφωνητικό προβλέπει την πληρωμή στον πωλητή μιας συμπληρωματικής τιμής όταν:

α) επέρχεται αύξηση της τιμής των τεύτλων κατά τη μετάβαση από τη μια ζαχαρική περίοδο στην άλλη-

β) η αύξηση της τιμής παρεμβάσεως της ζάχαρης που προκύπτει από την αύξηση της τιμής των τεύτλων δεν προαφαιρείται από τα αποθέματα που υπάρχουν τη στιγμή της μεταβάσεως.

Η συμπληρωματική τιμή υπολογίζεται ανά 100 χιλιόγραμμα της λευκής ζάχαρης, προσαρμόζοντας την αύξηση που αναφέρεται στο πρώτο εδάφιο υπό β) κατά ένα συντελεστή ίσο προς την αναλογία που υπάρχει μεταξύ

- των ποσοτήτων ζάχαρης που παρήχθησαν στα πλαίσια της μέγιστης ποσοστώσεως και που δεν αποτέλεσαν το αντικείμενο μεταφοράς κατά την έννοια του άρθρου 32 του κανονισμού (ΕΟΚ) αριθ. 1009/67 και οι οποίες ευρίσκονται σε απόθεμα τη στιγμή της μεταβάσεως, και

- των ποσοτήτων ζάχαρης που παρήχθησαν από το βιομήχανο κατά την προηγούμενη ζαχαρική περίοδο στο πλαίσιο της μέγιστης ποσοστώσεώς του και δεν αποτέλεσαν το αντικείμενο μεταφοράς κατά την έννοια του άρθρου 32 του κανονισμού (ΕΟΚ) αριθ. 1009/67.

2. Μία διεπαγγελματική συμφωνία δύναται να παρεκκλίνει από τις διατάξεις της παραγράφου 1.

Στο συμφωνητικό γίνεται μνεία της δυνατότητος μιας τέτοιας παρεκκλίσεως."

Άρθρο 2

Ο παρών κανονισμός αρχίζει να ισχύει την 1η Φεβρουαρίου 1972.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 31 Ιανουαρίου 1972.

Για το Συμβούλιο

Ο Πρόεδρος

G. THORN

(1) ΕΕ αριθ. 308 της 18.12.1967, σ. 1.

(2) ΕΕ αριθ. Ν 282 της 23.12.1971, σ. 8.

(3) ΕΕ αριθ. Ν 47 της 23.2.1968, σ. 1.